Turun Sanomat raportoi KRP:n operaation liittyen, että Airiston Helmi Oy:n kiinteistön edessä on ollut neljä pakettiautollista poliiseja.

Turun Sanomat raportoi, että Paraisilla Ybbernäsissä sijaitsevan Airiston Helmi Oy:n kiinteistön edestä lähti muutama tunti sitten neljä pakettiautollista poliiseja. Turun Sanomien mukaan poliiseilla oli kommandopipot päässä. Kiinteistölle johtavan tien varrella on yhä poliisien tiesulku.

KRP ei ole kertonut, mitä yritystä suuroperaatio koskee. KRP on puhunut suomalaisesta osakeyhtiöstä, jonka toiminnassa on pesty rahaa usean miljoonan euron edestä, kierretty veroja ja käytetty pimeää työvoimaa. Operaatioon osallistuu yli sata henkilöä ja alueella on muun muassa voimassa oleva lentokielto.

Iltalehti uutisoi Airiston Helmestä laajassa artikkelissa tammikuussa 2015. Iltalehti paljasti tuolloin, että venäläistaustainen yritys on hankkinut järjestelmällisesti merenranta- ja saarikiinteistöjä Turun saaristosta vajaan kymmenen viime vuoden aikana. Hankintojen seurauksena yritys sai valvontaansa Turun ja Naantalin satamiin johtavat syvävesiväylät.

– Kyseessä on viisi Suomen puolustuksen ja huoltovarmuuden kannalta keskeistä saaristomeren väylää, Iltalehti kertoi raportissaan.

Iltalehden haastattelema sotilaslähde arvioi tuolloin, että maanhankinta on ollut ”kiistatta strategista”.

– Tavoitteena on ollut kaikkien merkittävien syvävesiväylien visuaalinen valvonta ja tarpeen tullen myös sulkeminen.

Myös kalustoa

Iltalehti paljasti samassa artikkelissa, että Airiston Helmi on hankkinut omistukseensa myös merivoimien aluskalustoa puolustusvoimien poistomyynnistä. Yhtiön hallussa oli muun muassa satelliiteilla ja miinanpudotustekniikalla varustettu Kampela-luokan alus ja rannikkotykistön linnakealus.

Alukset olivat ainakin reilut kolme vuotta sitten edelleen Suomen puolustusvoimien väreissä.

- Aluksilla on voitu liikkua saaristossa kenenkään ulkopuolisen kyseenalaistamatta. Mistään ulospäin näkyvästä merkistä ei voi ymmärtää, että Suomen puolustusvoimien sijaan liikkeellä ovatkin venäläiset, sanoi Iltalehden tapaama reservin upseeri ja saaristomeren asiantuntija.

Asiantuntija arvioi artikkelissa, että armeijan aluskaluston ansiosta venäläiset ovat voineet laskea mereen kenenkään huomaamatta väylien liikenteestä tietoa välittäviä antureita. Lisäksi Iltalehti kertoi, että myös miinojen laskeminen olisi voinut olla mahdollista.

Tämä kuva oli Iltalehdessä tammikuussa 2015 julkaistussa artikkelissa. Kuvassa merivoimien kalustohuutokaupasta hankittuja aluksia kuvattuna Airiston Helmen maatukikohdassa Paraisten Ybbernäsissä. Turun Sanomat uutisoi lauantaina, että alueella on näkynyt kommandopipoisia poliiseja.

Lue myös:

IL 23.1.2015: Venäläisfirman maakauppa blokkasi Suomen vesiväylät

IL 31.8.2015: IL selvitti: Yritys haalii maata armeijan alueiden läheltä - katso video

IL 31.8.2015: Venäläistaustaisella yrityksellä uusia saarihankintoja Turun saaristossa

IL 8.2.2015: Varustamo välitti armeijan alukset venäläisfirmalle

IL 2.11.2016: Näiltä alueilta Venäjä on hankkinut maita järjestelmällisesti

Juttua muokattu 22.9.2018 klo 20:57:

Oheisessa grafiikassa on virhe: Kohdan 4. Getgrund ei sijaitse grafiikan osoittamassa kohdassa. Virheellisesti osoitetussa kohdassa sijaitsee Getholmin saari. Korjattu myös kirjoitusvirhe jutusta.